[pic] | EUROOPAN YHTEISÖJEN KOMISSIO |

Bryssel 17.1.2007

KOM(2007) 10 lopullinen

KO MISSION KERTOMUS NEUVOSTOLLE JA EUROOPAN PARLAMENTILLE

neuvoston asetuksen (EY) N:o 577/98 täytäntöönpanosta {SEK(2007) 29}

1. JOHDANTO

Tämä on kolmas kolmivuotiskertomuksista, joita komission on määrä toimittaa yhteisön työvoimaa koskevan otantatutkimuksen järjestämisestä annetun asetuksen (EY) N:o 577/98 7 artiklan mukaan. Komissio laati ensimmäisen kertomuksen vuonna 2000, ja se kattoi jakson 1998–1999, ja sen vuonna 2003 laatima toinen kertomus kattoi jakson 2000–2002.

Tässä kertomuksessa kuvataan jäsen-, ehdokas- ja EFTA-maiden, jäljempänä ’osallistujamaat’, edistymistä kyseisen neuvoston asetuksen ja siihen liittyvien komission asetusten säännösten noudattamisessa jaksolla 2003–2005. Kertomuksen sisältö perustuu asianomaisilta mailta saatuihin laatuselvityksiin ja muihin tietoihin sekä kansallisella tasolla tehtyjen kyselyiden tulosten tarkasteluun.

2. PÄÄKOHTIA

Edellisen neuvostolle ja Euroopan parlamentille osoitetun kertomuksen jälkeen kansallisten työvoimatutkimusten tietojen laatua ja vertailukelpoisuutta on huomattavasti parannettu. Kaikki jäsenvaltiot ovat aloittaneet jatkuvan tutkimuksen toteutuksen, minkä ansiosta Eurostat voi julkaista neljännesvuositietoja. Tietojen toimittamisen oikea-aikaisuus on parantunut, ja useat maat ovat tarkistaneet ja parantaneet kyselylomakkeitaan ja tutkimussuunnitelmiaan, minkä ansiosta tutkimuksen vertailukelpoisuus Euroopassa ja väestön kattavuus ovat parantuneet.

Neuvoston asetuksen (EY) N:o 577/98 erityissäännösten täytäntöönpanossa saavutettua edistystä selvitetään yksityiskohtaisemmin jäljempänä viittauksin asianomaisiin artikloihin.

2.1. Jatkuvien neljännesvuositutkimusten toteuttaminen – 1 artikla

Euroopan parlamentin ja neuvoston asetus (EY) N:o 1991/2002, jossa jäsenvaltioita vaaditaan toteuttamaan jatkuvia neljännesvuositutkimuksia vuodesta 2003 alkaen, hyväksyttiin lokakuussa 2002. Kahdelle maalle myönnettiin poikkeuksia, joiden nojalla ne saivat jatkaa siirtymäkautta: Italialle (vuoden 2003 loppuun) ja Saksalle (vuoden 2004 loppuun).

Jatkuvan tutkimuksen toteutuksessa on yleisesti edistytty merkittävästi, muutamaa poikkeusta lukuun ottamatta: Luxemburg on tähän mennessä toteuttanut vain vuosittaisia tietoja tuottavan tutkimuksen. Unkari, Slovenia, Bulgaria, Romania ja Turkki eivät olleet vielä kattaneet vuoden kaikkia viikkoja vuoteen 2005 mennessä. Vuodesta 2006 alkaen Unkari, Slovenia, Romania ja Turkki ovat korjanneet tilanteen. Luxemburg, Slovenia, Unkari, Alankomaat ja Saksa eivät edelleen jaa otosta tasaisesti vuoden viikoille.

Kroatia, Turkki ja Sveitsi eivät tee jatkuvia tutkimuksia. Kroatia aikoo toteuttaa jatkuvan tutkimuksen vuodesta 2007, Turkki vuodesta 2009 ja Sveitsi vuodesta 2009.

2.2. Tarkkuusvaatimukset – 3 artiklan 1 kohta ja 3 artiklan 2 kohta

Asetuksen 3 artiklan 1 kohdassa säädetään, että vuotuinen suhteellinen keskivirhe työttömien ryhmässä (viisi prosenttia) saa olla NUTS II:n tasolla enintään kahdeksan prosenttia.

Yhteensä 281:stä NUTS II -tason alueesta vain 31 alueen osalta (Ranskassa (8), Puolassa (6), Yhdistyneessä kuningaskunnassa (8), Bulgariassa (2) ja Romaniassa (7)) työvoimatutkimuksessa ei täytetty 3 artiklan 1 kohdassa asetettua tarkkuusvaatimusta kaikkina kolmena vuotena.

Asetuksen 3 artiklan 2 kohdassa säädetään, että kahden peräkkäisen vuosineljänneksen välisten muutosten suhteellinen keskivirhe viiden prosentin osajoukossa saa olla enintään kolme prosenttia (kaksi prosenttia, jos maan asukasluku on vähintään 20 miljoonaa).

Belgia, Tanska, Viro, Latvia, Liettua, Puola, Bulgaria ja Romania eivät täyttäneet 3 artiklan 2 kohdassa asetettua tarkkuusvaatimusta minään vuonna jaksolla 2003–2005.

2.3. Tutkimuksen kuvaus – 4 artiklan 1 kohta

Jotkin osallistujamaat eivät vieläkään toimita kaikkia pakollisia muuttujia, mikä rajoittaa saatujen tietojen vertailtavuutta.

2.4. Lisäkysymyksiä koskeva vuotuinen ohjelma – 4 artiklan 2 kohta

Lisäkysymyksiä koskevan vuotuisen ohjelman avulla saatiin tietoja elinikäisestä oppimisesta (2003), työajan pituudesta ja työaikajärjestelyistä (2004) sekä työn ja perhe-elämän yhteensovittamisesta (2005). Kaikki jäsen-, ehdokas- ja EFTA-maat olivat mukana lisäkysymyksissä, lukuun ottamatta Kroatiaa ja Turkkia.

Tiedot toimitettiin yleensä ajallaan, lukuun ottamatta yhtä jäsenvaltiota vuoden 2003 lisäkysymysten osalta (SE), neljää jäsenvaltiota vuoden 2004 lisäkysymysten osalta (CZ, EL, IT ja SE) ja kolmea jäsenvaltiota vuoden 2005 lisäkysymysten osalta (DE, EL ja SE).

Kaikki jäsenvaltiot toimittivat vuotta 2005 koskevat kaikki muuttujat. Kaksi jäsenvaltiota (NL ja UK) ei toimittanut vuoden 2003 lisäkysymysten joitakin muuttujia. Tilanne oli sama vuoden 2004 lisäkysymysten osalta seuraavissa maissa: LT, HU ja SI.

2.5. Työttömyyden määritelmä ja kysymysten muotoilua koskevat 12 periaatetta – 4 artiklan 3 kohta

Työmarkkina-asemaan liittyy edelleen joitakin seikkoja, joita ei mitata samalla tavoin kaikissa osallistujamaissa. Tällaisia ovat alhaisempi ikäraja (Espanja, Yhdistynyt kuningaskunta, Islanti ja Norja ovat vahvistaneet ikärajan 16 vuodeksi), käytettävissäoloajan määritelmä (Belgia, Tšekki, Kreikka, Irlanti, Italia, Kypros, Latvia, Liettua, Unkari, Malta, Alankomaat, Slovenia, Slovakia, Suomi, Bulgaria, Kroatia, Romania, Turkki, Islanti ja Norja soveltavat kahta viikkoa haastattelun jälkeen) ja jatkokysymykset henkilöille, jotka eivät hae työtä koska ovat jo löytäneet työpaikan (Viro, Irlanti, Luxemburg, Unkari, Slovenia, Kroatia, Romania ja Norja eivät varmista, milloin työ alkaa, tai kysy, onko henkilö sillä välin työmarkkinoiden käytettävissä viiteviikosta kahden viikon ajan). Vuonna 2006 Saksa, Slovakia ja Norja olivat jo tehneet muutoksia näiden poikkeamien poistamiseksi.

Kysymysten muotoiluun sovellettavat 12 periaatetta laadittiin yhdenmukaistamisen vähimmäistason vahvistamiseksi työvoimatutkimuksen keskeisille mittareille. Irlanti, Malta, Slovenia ja Kroatia aloittavat pääasialliseen työmarkkina-asemaan liittyvillä kysymyksillä, mikä voi vaikuttaa Kansainvälisen työjärjestön ILO:n määritelmään työstä viiteviikolla. Alankomaat ja Norja kysyvät vain halukkuutensa työntekoon ilmaisseilta henkilöiltä, olivatko he etsineet työtä viimeksi kuluneiden neljän viikon aikana. Muut poikkeamat ovat vähäisiä. Kaksi maata (Itävalta ja Espanja) noudattavat kaikkia periaatteita.

2.6. Tietojen toimittamisen oikea-aikaisuus – 6 artikla

Neljännesvuosittain toimitettavien tietojen oikea-aikaisuus on parantunut sitten edellisen kertomuksen.

Useimmat osallistujamaat toimittavat nyt neljännesvuositiedot 12 viikon kuluessa.

3. PÄÄTELMÄT

Jäsen-, ehdokas- ja EFTA-maissa on tapahtunut paljon edistystä monilla tärkeillä aloilla neuvostolle esitetyn viime kertomuksen jälkeen.

Tietojen toimittamisen nopeutuminen on parantanut neljännesvuositulosten käyttökelpoisuutta. Maat ovat kohdistaneet kansallisia voimavaroja omien tutkimustensa testaamiseen ja tekniseen parantamiseen eräissä tapauksissa komission taloudellisella tuella, ja tämä on parantanut tietojen vertailukelpoisuutta ja laatua yleensä.

Komissio pitää kuitenkin ongelmallisena sitä, etteivät osallistujamaat toimita kaikkia pakollisia muuttujia eivätkä mittaa tiettyihin seikkoihin liittyviä muuttujia samalla tavoin. Tämä on erityisen merkittävää työllisyyteen ja työttömyyteen liittyvien keskeisten estimaattien kohdalla, sillä jotkin maat eivät ole täysimääräisesti panneet täytäntöön työttömyyden määritelmää eivätkä työmarkkina-asemaa koskevien kysymysten muotoilun 12:ta periaatetta.

Jatkuvien tutkimusten täytäntöönpanossa on edistytty hyvin. Jotkin osallistujamaista eivät kuitenkaan edelleenkään jaa otosta tasaisesti vuoden kaikille viikoille. Yksi jäsenvaltio ei vieläkään toimita jatkuvan tutkimuksen neljännesvuosituloksia.

Joidenkin osallistujamaiden on vielä mukautettava tutkimussuunnitelmaansa, jotta tarkkuusvaatimukset täyttyvät kaikilta osin joko alueellisella tasolla tai vuosineljännesten välisten muutosten estimaattien osalta.

Osallistujamaiden on täytettävä tämän asetuksen mukaiset velvoitteensa, ja komissio jatkaa läheistä yhteistyötään jäsen-, ehdokas- ja EFTA-maiden kanssa asetuksen säännösten täysimääräiseksi täytäntöön panemiseksi.

Eurostat suorittaa vaatimustenmukaisuuden seurantaa kahdesti vuodessa. Toimiin ryhdytään sen mukaan, miten merkittävästä rikkomisesta on kyse.